กำนัน-ผญบ.เฮ! “ครม.” เคาะจ่ายเงินพิเศษ 7 เดือน ตอบแทนช่วยป้องกัน “โควิด” ระบาดในพื้นที่
ที่ประชุม “ครม.” มีมติอนุมัติจ่ายเงินพิเศษ "กำนัน-ผู้ใหญ่บ้าน-แพทย์ตำบล" เป็นเวลา 7 เดือน ตอบแทนความเสียสละ ช่วยป้องกัน “โควิด” ระบาดในพื้นที่
ที่ประชุม “ครม.” มีมติอนุมัติจ่ายเงินพิเศษ "กำนัน-ผู้ใหญ่บ้าน-แพทย์ตำบล" เป็นเวลา 7 เดือน ตอบแทนความเสียสละ ช่วยป้องกัน “โควิด” ระบาดในพื้นที่
23 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (23 มิ.ย.63) มีมติเห็นชอบเพิ่มค่าตอบแทนพิเศษให้กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ เป็นกรณีพิเศษในลักษณะเงินเพิ่มพิเศษรายเดือน รวมระยะเวลา 7 เดือน เพื่อเป็นขวัญกำลังใจ และช่วยลดภาระค่าใช้จ่ายในการปฏิบัติหน้าที่เพิ่มเติมร่วมป้องกันและลดความเสี่ยงในการแพร่โรคติดเชื้อไวรัสโควิด-19 ระบาดเข้าสู่หมู่บ้าน ตำบล โดยให้พิจารณาอัตราเงินเพิ่มพิเศษเท่าที่จำเป็นและเหมาะสมในการปฏิบัติหน้าที่ของแต่ละตำแหน่ง
“กรณีนี้จะมีผู้ที่ได้รับค่าตอบแทนพิเศษราว 2.9 แสนคน และใช้งบประมาณในปี 64 จำนวน 699 ล้านบาท” นางนฤมล กล่าว
โดยในช่วงการแพร่ระบาดของโรคติดเชื้อไวรัสโควิด-19 ประกาศกระทรวงสาธารณสุขได้แต่งตั้งให้กำนัน ผู้ใหญ่บ้าน แพทย์ประจำตำบล สารวัตรกำนัน ผู้ช่วยผู้ใหญ่บ้านฝ่ายปกครอง และผู้ช่วยผู้ใหญ่บ้านฝ่ายรักษาความสงบ เป็นเจ้าพนักงานโรคติดต่อตามพระราชบัญญัติโรคติดต่อ พ.ศ.2558 มีหน้าที่ร่วมช่วยคัดกรอง แยกกัก กักกัน สังเกตการณ์ในระดับหมู่บ้าน ค้นหาเชิงรุกและฝ้าระวังคนในพื้นที่ที่มีความเสี่ยงต่อการติดเชื้อ
รวมทั้งช่วยตรวจตราห้ามบุคคลออกนอกเคหสถานในช่วงเวลาเคอร์ฟิวในฐานะหนึ่งในคณะทำงานชุดปฏิบัติการระดับตำบลด้วย ทำให้ต้องเสียสละเวลาในการประกอบอาชีพส่วนตัว กระทบต่อรายได้หรือต้องออกค่าใช้จ่ายในการออกปฏิบัติหน้าที่อีกด้วย ขณะที่เงินตอบแทนตำแหน่งในปัจจุบันก็ไม่สอดคล้องกับสภาวะเศรษฐกิจและค่าครองชีพที่เพิ่มขึ้น
นอกจากนี้ ครม.ยังกำชับให้จัดทำระเบียบ หลักเกณฑ์การจัดสรรเงินเพิ่มพิเศษให้สอดคล้องกับกฎหมายหรือระเบียบว่าด้วยการจ่ายเงินอื่นที่กำหนดให้จ่ายเป็นรายเดือนอย่างเคร่งครัด